
Republika Hrvatska
Općinski sud u Osijeku
Europska avenija 7
31000 OSIJEK

U  I M E  R E P U B L I K E  H R V A T S K E

P R E S U D A

	Općinski sud u Osijeku, po sucu toga suda Gordani Rotim, kao sucu pojedincu, u pravnoj stvari tužiteljice mlt. L.B., OIB: …, zastupane po majci i z.z. N. Ž., OIB: … iz V., …, zastupani po punomoćnici S.P. odvjetnici u O., protiv tuženika T. B., OIB: … iz T., … zastupanog po punomoćnici L. S. odvjetnici u P., radi povišenja uzdržavanja., nakon održane i zaključene glavne rasprave 14. rujna 2026. na kojoj je javnost bila isključena, u prisutnosti punomoćnice  mlt. tužiteljice i zamjenika punomoćnika tuženika, a na ročištu za donošenje i objavu presude dana 28. listopada 2026.,

p r e s u d i o   j e
	
	I/ Mijenja se presuda Općinskog suda u Osijeku, poslovni broj P Ob-413/2022-11 od 29. svibnja 2023. godine, u dijelu izreke koji se odnosi na uzdržavanje mlljt. tužiteljice, tako da sada glasi:
„Nalaže se tuženiku T. B., OIB: …, iz T…., na ime doprinosa za uzdržavanje mlt. L. B. iz V., …, OIB: …, plaćati iznos 290,00 EUR (dvjesto devedeset eura) mjesečno, počevši od dana podnošenja tužbe 8.10.2025 pa do 31.12.2025., a od 1.1.2026. pa ubuduće iznos od 320,00 eura (tristodvadeset eura), dospjele obroke odjednom u roku od 15 dana a dospijevajući najkasnije do svakog 30-og u mjesecu za tekući mjesec, sve za zakonskom zateznom kamatom koja na svaki dospjeli, a neplaćeni iznos uzdržavanja teče od dana njegovog dospijeća pa do isplate po stopi koja se određuje za svako polugodište uvećanjem kamatne stope koju je Europska središnja banka primijenila na svoje posljednje glavne operacije refinanciranja koje je obavila prije prvog kalendarskog dana tekućeg polugodišta za tri postotna poena, na tekući račun majke i z.z. N. Ž iz V., …, OIB: …, IBAN broj: HR……, koji se vodi kod Zagrebačke banke d.d.,

II/ S preostalim dijelom tužbenog zahtjeva mlt. tužiteljica se odbija. 

III/ Nalaže se tuženiku da mlt. tužiteljici naknadi parnični trošak u iznosu od 625,00 eura sa zateznim kamatama koje teku od presuđenja 14. rujna 2026. pa do isplate zajedno s pripadajućom zakonskom zateznom kamatom po stopi koja se određuje za svako polugodište uvećanjem kamatne stope koju je Europska središnja banka primijenila na svoje posljednje glavne operacije refinanciranja koje je obavila prije prvog kalendarskog dana tekućeg polugodišta za tri postotna poena, sve u roku od 15 dana.
Obrazloženje

1. Z.z. mlt. tužiteljice je tužbom zatražila povišenje uzdržavanja koje je za mlt. tužiteljicu određeno pravomoćnom presudom Općinskog suda u Osijeku P Ob-413/2022 od 29. svibnja 2023. u iznosu od 223,46 euro mjesečno, budući su se zbog proteka vremena povećale potrebe mlt. tužiteljice. Zatražila je 320,00 eura mjesečno počev od podnošenja tužbe 8.10.2025., pa ubuduće, kao i parnični trošak od 625,00 eura sa zateznim kamatama od presuđenja pa do isplate. 

2. Tuženik se protivio tužbi i tužbenom zahtjevu u cijelosti držeći da je isti previsoko postavljen te da nije u mogućnosti plaćati uzdržavanje iznad ranije  dosuđenog iznosa.

3. Kako bi utvrdio odlučne i važne činjenice sud je u dokaznom postupku saslušao z.z. mlt. tužiteljice i izvršio uvid u dokaze iz spisa.

4. Nesporno je među strankama da je tuženik ranijom odlukom bio obvezan uzdržavati mlt. tužiteljicu sa iznosom od 223,46 eura kao i da je tuženik neuposlen.  

5. Iz iskaza z.z. mlt. tužiteljice i majke N. Ž. utvrđeno je da je mlt. L. učenica srednje škole u V., da plaća učenički dom 90,00 eura, 85,00 eura za prijevoz L. od V. do V., da je školske knjige platila 220,00 eura te da još slijedi trošak maturalnog putovanja u Španjolsku od oko 2.000,00 eura. Tvrdila je da tuženik nema drugih obveza uzdržavanja mlt. djece. 

6. Iz podataka o obiteljskim i materijalima prilikama tuženika (list 31) utvrđeno je da on stanuje u kući svoje majke K. S., da se uzdržava nadničarenjem pa tako zaradi oko 600,00 eura mjesečno te da nema niti automobil niti pokretnu i nepokretnu imovinu. 

7. Uvidom u spis P Ob-413/2022 utvrđeno je da je tuženik pravomoćnom presudo m obvezan uzdržavati mlt. tužiteljicu sa iznosom od 223,46 eura. 

8. Nakon ovako provedenog dokaznog postupka, te ocjene svih dokaza zajedno, kao i svakoga zasebno te cijeneći utvrđene i nesporne činjenice sud je utvrdio da je tužbeni zahtjev djelomično osnovan.

9. Ocjenjujući potrebe mlt. djeteta sud ih je utvrdio sa mjesečnim iznosima  za 2025. godinu sa 290,00 eura, a za 2026. sa 320,00 eura sukladno minimalnim novčanim iznosima koji predstavljaju minimum iznosa ukupnih materijalnih potreba za mjesečno uzdržavanje mlt. djeteta koje je dužan platiti roditelj koji ne stanuje s djetetom, a koji su objavljeni u NN 75/25 i 66/26. Pri tome je sud uzeo u obzir kronološku dob djeteta mlt. tužiteljice koja je sada stara skoro 18 godina, njezine potrebe koje su se višestruko povećale u odnosu na ranije razdoblje kako zbog njezinog rasta i razvoja,  tako i zbog školskih potreba te troškova odjeće i obuće. 

10. Procjenjujući mogućnosti oca kao obveznika uzdržavanja i tuženika, te cijeneći činjenicu da je neuposlen, odnosno da samo povremeno radi, sud ga je obvezao uzdržavati mlt. tužiteljicu u skladu sa zakonom propisanom Odlukom o minimalnim novčanim iznosima potrebnim za mjesečno uzdržavanje djeteta i to od podnošenja tužbe 8.10.2025. pa do 31.12.2025., a ubuduće sa aktualnim minimalnim iznosima. Ovaj minimalni iznos dužan je plaćati radno sposoban roditelj, bez obzira što nije uposlen, te se samo u izuzetnim slučajevima minimalni iznos može smanjiti na jednu polovinu ukoliko je obveznik dužan uzdržavati dvoje ili više maloljetne djece. Nesporno je da tuženik nije u obvezi uzdržavati drugu maloljetnu djecu osim mlt. tužiteljice. Nadalje, sud smatra da će tuženik moći doprinositi dosuđene iznose za uzdržavanje mlt. tužiteljice jer je i sam naveo pred nadležnim Hrvatskim zavodom za socijalni rad da stanuje kod majke u njezinoj nekretnini ali nije tvrdio, niti dokazao da sudjeluje u troškovima stanovanja.

11. Dakle, sud je odredio ukupne materijalne potrebe mlt. tužiteljice prema minimalnim iznosima uzdržavanja, a majčin udio u obvezi uzdržavanja ispunjava se kroz svakodnevnu skrb o djetetu i smatra se jednakovrijednom zadovoljavanju materijalnih potreba djeteta u obliku novčanog uzdržavanja. 

12. Slijedom navedenoga, a primjenom članaka 306-317 i 432 Obiteljskog zakona (NN 103/15, 98/19, 47/20, 49/23 i 156/23) odlučeno je kao u izreci.

13. Pored glavnice sud je dosudio i zatezne kamate koje na svakomjesečne iznose teku od dospijeća pa do isplate, a po stopi iz članka 29 Zakona o obveznim odnosima (NN 35/05, 41/08, 125/11, 78/15, 29/18, 126/21, 114/22 i 156/22, nadalje: ZOO).

14. Odluka o trošku temelji se na članku 366 Obiteljskog zakona koji određuje da će sud o troškovima postupka odlučiti slobodno, vodeći računa o okolnostima slučaja i o ishodu postupka. Mlt. tužiteljica je zatražila trošak postupka od 625,00 eura , a sud je, uzevši u obzir da je mlt. tužiteljica uspjela pretežito u sporu, obvezao tuženika da joj naknadi cjelokupan trošak od 625,00 eura sa zatraženim zakonskim zateznim kamatama od presuđenja14.9.2026. pa do isplate. Dosuđeni trošak sastoji se od troška jednokratne nagrade po Tbr 7 točka 3 Odvjetničke tarife u iznosu od 400,00 eura, a sa PDV-om od 125,00 eura čini trošak tužiteljice od 625,99 eura. 

15. Slijedom navedenog, primjenom citiranih članaka presuđeno je kao u izreci.   

U Osijeku, 28. listopada 2026. 
                                                                                                  Sudac
                                                                                                    Gordana Rotim









Uputa o pravnom lijeku:
Protiv ove presude nezadovoljna stranka ima pravo žalbe u roku 15 dana računajući od dana primitka iste. Žalba se podnosi pisanim putem nadležnom županijskom sudu putem ovoga suda. Za stranku koja je uredno obaviještena o ročištu za objavu presude rok za žalbu teče od dana objave presude, a za stranku koja nije uredno obaviještena o ročištu za objavu presude, rok za žalbu teče od dana primitka pisanog otpravka presude.

Dostaviti:							     	
1. pun. tužitelja
2. pun. tuženika

Po pravomoćnosti:
3. Hrvatskom zavodu za socijalni rad, Područni ured Valpovo

